CELEX: 32005D0472
Language: el
Date: 2005-06-24 00:00:00
Title: 2005/472/EK: Απόφαση της Επιτροπής, της 24ης Ιουνίου 2005, σχετικά με τη χρηματοδότηση μελετών, εκτιμήσεων αντικτύπου και αξιολογήσεων στους τομείς της ασφάλειας των τροφίμων, της υγείας και της ευζωίας των ζώων και της ζωοτεχνίας

28.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 166/12
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 24ης Ιουνίου 2005
   σχετικά με τη χρηματοδότηση μελετών, εκτιμήσεων αντικτύπου και αξιολογήσεων στους τομείς της ασφάλειας των τροφίμων, της υγείας και της ευζωίας των ζώων και της ζωοτεχνίας
   (2005/472/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
   Εκτιμώντας τα ακόλουθα:
   
               (1)
            
            
               Δυνάμει της απόφασης 90/424/ΕΟΚ, σχετικά με ορισμένες δαπάνες στον κτηνιατρικό τομέα, η Κοινότητα πρέπει να λάβει ή να βοηθήσει τα κράτη μέλη να λάβουν τα τεχνικά και επιστημονικά μέτρα που είναι αναγκαία για την ανάπτυξη της κοινοτικής κτηνιατρικής νομοθεσίας καθώς και για την ανάπτυξη της κτηνιατρικής εκπαίδευσης ή κατάρτισης.
            
         
               (2)
            
            
               Η διενέργεια μελετών, αξιολογήσεων αντικτύπου καθώς και συστηματικών και έγκαιρων αξιολογήσεων των προγραμμάτων της δαπανών αποτελεί πάγια προτεραιότητα για την Επιτροπή, ως μέσον λογιστικής για τη διαχείριση των χορηγηθέντων πόρων και ως τρόπος προώθησης ενός πνεύματος απόκτησης εμπειριών σε όλη τη δομή οργάνωσης, με ιδιαίτερη έμφαση στη διαχείριση βάσει αποτελεσμάτων.
            
         
               (3)
            
            
               Για την εκτέλεση αυτών των καθηκόντων, το τελευταίο τρίμηνο του 2004 προκηρύχθηκε, με ανοιχτή διαδικασία, πρόσκληση υποβολής προσφορών για σύμβαση πλαίσιο αξιολόγησης στους πολιτικούς τομείς της ασφάλειας των τροφίμων, της υγείας και της ευζωίας των ζώων και της ζωοτεχνίας.
            
         
               (4)
            
            
               Η εν λόγω σύμβαση πλαίσιο αναμένεται να προσφέρει υψηλής ποιότητας, επίκαιρες και κατάλληλες πληροφορίες, οι οποίες θα αποτελέσουν τη βάση για τη λήψη κοινοτικών αποφάσεων.
            
         
               (5)
            
            
               Όλες οι επιμέρους εργασίες θα αποτελέσουν αντικείμενο ειδικών συμφωνιών. Οι συμφωνίες αυτές θα συναφθούν μεταξύ της Επιτροπής και του επιλεγέντος συμβαλλομένου, όπως ορίζεται στη σύμβαση πλαίσιο.
            
         
               (6)
            
            
               Το μέτρο που προβλέπεται από την παρούσα απόφαση είναι σύμφωνο με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΑΠΟΦΑΣΙΖΕΙ:
   Άρθρο μόνο
   Οι ενέργειες που περιγράφονται στο παράρτημα της παρούσας απόφασης εγκρίνονται για τους σκοπούς της χρηματοδότησής τους.
   
      Βρυξέλλες, 24 Ιουνίου 2005.
      
         
            Για την Επιτροπή
         
         Μάρκος ΚΥΠΡΙΑΝΟΥ
         
         
            Μέλος της Επιτροπής
         
      
   
   
      (1)  ΕΕ L 224 της 18.8.1990, σ. 19· απόφαση όπως τροποποιήθηκε τελευταία από τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).
   
      ΠΑΡΑΡΤΗΜΑ
      Τομέας: Ασφάλεια των τροφίμων, υγεία και ευζωία των ζώων και ζωοτεχνία.
      Νομική βάση: Απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα.
      Καθήκοντα: 
      
                  —
               
               
                  Διάφορα είδη μελετών και άλλες υπηρεσίες για την υποστήριξη του σχεδιασμού και της προπαρασκευής προτάσεων της Επιτροπής.
               
            
                  —
               
               
                  Εκ των προτέρων αξιολογήσεις/αξιολογήσεις αντικτύπου.
               
            
                  —
               
               
                  Ενδιάμεσες και εκ των υστέρων αξιολογήσεις.
               
            Η αξιολόγηση της κοινοτικής πολιτικής για την υγεία των ζώων (ΚΠΥΖ) για το 1995-2004 και των ενδεχόμενων πολιτικών επιλογών για το μέλλον (συμπεριλαμβανομένου ενός μοντέλου χρηματοδότησης κινδύνων από επιζωοτίες) έχει τεθεί ως προτεραιότητα για το 2005.
      Πίστωση 2005: 
      
                  —
               
               
                  17 04 02 — Λοιπά μέτρα στον κτηνιατρικό τομέα και στους τομείς της ευζωίας των ζώων και της δημόσιας υγείας: 500 000 ευρώ,
               
            
                  —
               
               
                  17 01 04 04 — Δοκιμαστική μελέτη: μοντέλο χρηματοδότησης κινδύνων για επιζωοτίες — Δαπάνες διοικητικής διαχείρισης: 500 000 ευρώ.
               
            Προϋπολογισμός: 1 000 000 ευρώ κατ’ ανώτατο όριο για το πρώτο έτος της σύμβασης πλαισίου.
      Αριθμός προβλεπόμενων ειδικών ενεργειών: περίπου έξι.
      Όλες οι ενέργειες διέπονται από κοινούς κανόνες για τις δημόσιες συμβάσεις: στην περίπτωση αυτή, χρήση της υφιστάμενης σύμβασης πλαισίου.